Akademický senát

5.11.2018

**Legislatívne zmeny v oblasti vysokých škôl a postup ich**

**implementácie na STU – informácia**

Predkladá: **prof.h.c. prof. Ing. Robert Redhammer, PhD.**

rektor

Vypracovali: **Ing. Dušan Faktor, PhD.**

kvestor

**JUDr. Marcel Michalička**

Právny a organizačný útvar

Zdôvodnenie: Informácia pre členov Akademického senátu STU o legislatívnych zmenách v oblasti vysokých škôl v súvislosti s prijatím zákona o zabezpečovaní kvality vysokoškolského vzdelávania a novely zákona o vysokých školách.

Návrh uznesenia: Akademický senát STU berie na vedomie informáciu o legislatívnych zmenách v oblasti vysokých škôl a postupe ich implementácie na STU.

**I.**

**Všeobecné informácie**

1. Národná rada Slovenskej republiky dňa 11.09.2018 schválila:

* zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o zabezpečovaní kvality“),
* zákon č. 270/2018 Z. z., ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „novela zákona o VŠ“).

Oba uvedené zákony boli uverejnené v Zbierke zákonov dňa 26.09.2018.

1. Zákon o zabezpečovaní kvality upravuje:

* zriadenie a postavenie Slovenskej akreditačnej agentúry pre vysoké školstvo (ďalej len „agentúra“), ktorá nahrádza Akreditačnú komisiu
* štandardy, ktorými sa rozumie súbor požiadaviek:
* na vnútorný systém a na spôsob jeho implementácie,
* ktorých plnením je podmienené udelenie akreditácie študijného programu,
* ktorých plnením je podmienené udelenie akreditácie habilitačného konania a inauguračného konania,

(návrh štandardov zverejní agentúra na svojom webovom sídle do 31.10.2019),

* vnútorný systém zabezpečovania kvality vysokoškolského vzdelávania (ďalej len „vnútorný systém“) a jeho overovanie,
* udeľovanie akreditácie študijného programu a udeľovanie akreditácie habilitačného konania a inauguračného konania.

1. Implementáciou vnútorného systému a jeho sústavným rozvojom zabezpečuje vysoká škola kvalitu poskytovaného vysokoškolského vzdelávania. Vnútorný systém by mal obsahovať široké množstvo pravidiel vedúcich k zvýšeniu kvality vysokoškolského vzdelávania.
2. Agentúra je verejnoprávna inštitúcia, ktorá vydáva vykonáva činnosti externého zabezpečovania kvality vysokoškolského vzdelávania.
3. Orgánmi agentúry sú:

* predseda výkonnej rady,
* podpredseda výkonnej rady,
* výkonná rada,
* odvolacia komisia,
* kontrolór,
* vedúci kancelárie.

1. Za najdôležitejšie orgány agentúry možno považovať výkonnú radu a predsedu výkonnej rady. Výkonná rada má 9 členov (8 + predseda). Členov výkonnej rady vymenúva a odvoláva minister školstva. Minister školstva vymenúva 2 členov na návrh:

* Rady vysokých škôl
* Slovenskej rektorskej konferencie,
* Študentskej rady vysokých škôl,
* zástupcov zamestnávateľov.

1. Predseda výkonnej rady je menovaný ministrom školstva na základe výsledkov výberového konania. Predseda výkonnej rady je štatutárnym orgánom agentúry, riadi agentúru, koná v jej mene a zastupuje ju navonok.
2. Agentúra v rámci výkonu jej pôsobnosti:

* schvaľuje štandardy
* pravidelne posudzuje vnútorný systém,
* udeľuje akreditácie študijného programu,
* udeľuje akreditácie habilitačného konania a inauguračného konania.

1. Agentúra rozhoduje prostredníctvom výkonnej rady, ktorá na účely posúdenia konkrétnej záležitosti vytvára pracovné skupiny z osôb uvedených v zozname posudzovateľov.
2. Časové rámce začiatku činnosti agentúry:

* činnosť agentúry od 01.11.2018 do 31.03.2019 materiálne zabezpečuje ministerstvo školstva,
* Ministerstvo školstva vyhlási prvé výberové konanie na obsadenie funkcie predsedu výkonnej rady do 31.12.2018,
* Rada vysokých škôl, Slovenská rektorská konferencia, Študentská rada vysokých škôl a zástupcovia zamestnávateľov navrhnú členov výkonnej rady ministerstvu školstva do 01.02.2019.

1. Novela zákona o VŠ:

* vypúšťa ustanovenia o zabezpečovaní kvality vysokoškolského vzdelávania,
* medzi vnútorné predpisy dopĺňa o vnútorný systém (môže byť rozpracovaný aj vo viacerých vnútorných predpisoch) – prerokúva akademický senát a schvaľuje správna rada,
* dopĺňa mnohé ustanovenia v súvislosti s GDPR, prostredníctvom ktorých poskytuje vysokým školám právny základ na spracúvanie osobných údajov,
* mení podmienky habilitácie a inaugurácie,
* čiastočne mení podmienky obsadzovania pracovných miest vysokoškolských učiteľov,
* zaviedla tzv. periodické hodnotenie výskumnej, vývojovej, umeleckej a ďalšej tvorivej činnosti vysokej školy (§ 88a),
* zaviedla podmienky na poskytovanie dotácií zo štátneho rozpočtu na iné činnosti súvisiace s vysokým školstvom (§ 106 a § 106a),
* umožňuje používanie pečiatok so štátnym znakom aj pre verejné vysoké školy.

1. Novela zákona o VŠ nadobudne účinnosť postupne, najväčšia časť dňa 01.11.2018, ďalej dňa 01.05.2018 a napokon dňa 01.09.2019.

**II.**

**Úkony vyplývajúce pre STU**

1. Na základe zákona o zabezpečovaní kvality a novely zákona o VŠ bude potrebná úprava interných predpisov STU.
2. Zákon o zabezpečovaní kvality ako aj novela zákona o VŠ predpokladajú prijatie interného predpisu (môže byť rozpracovaný aj vo viacerých vnútorných predpisoch): Vnútorný systém zabezpečovania kvality vysokoškolského vzdelávania – možno predpokladať, že štandardy budú agentúrou schválené na prelome rokov 2019/2020 a následne budú mať vysoké školy 24 mesiacov na vypracovanie svojho vnútorného systému v zmysle týchto štandardov.
3. Ďalej bude potrebná novelizácia nasledovných interných predpisov STU:

* Štatút STU – časti štatútu, ktoré sú prevzaté zo zákona o vysokých školách bude potrebné aktualizovať,
* Študijný poriadok STU – novela zákona o VŠ upravuje ustanovenia týkajúce sa štúdia na vysokých školách,
* Zásady výberového konania na STU – novela zákona o VŠ upravuje aj obsadzovanie pracovných miest vysokoškolských učiteľov,
* Smernica rektora upravujúca školné a poplatky spojené so štúdiom (zmeny majú byť účinné až od začiatku akademického roka 2019/2020),
* interné predpisy upravujúce činnosť Vedeckej rady STU – zmeny súvisiace s tvorbou, prerokúvaním a schvaľovaním vnútorného systému ako aj zmeny týkajúce sa habilitácií a inaugurácií,
* interné predpisy upravujúce činnosť Akademického senátu STU – zmeny súvisiace s tvorbou, prerokúvaním a schvaľovaním vnútorného systému,

1. Zmeny interných predpisov vyplývajúce z novely zákona o VŠ je potrebné implementovať s ohľadom na postupné nadobúdanie účinnosti novely zákona o VŠ, pričom platí, že zákon má vždy prednosť pred interným predpisom STU.
2. Prechodné ustanovenia zákona o zabezpečovaní kvality ako aj novely zákona o VŠ dávajú vysokým školám dostatočný časový priestor na ich implementáciu do internej legislatívy.